Uusien yhteydenottojen määrä on kasvanut noin 80:een.

64-vuotiasta miestä epäillään laajamittaisista ja törkeistä lapsiin kohdistuneista seksuaalirikoksista. POLIISI

Helsingin poliisi on saanut jo lähemmäs sata yhteydenottoa laajasta seksuaalirikostutkinnasta, joka kohdistuu keski-ikäiseen, ”Enona” tunnettuun mieheen. Mies on vangittu, ja häntä epäillään yli 20 erillisestä rikoksesta, joista useampi on törkeitä raiskauksia ja törkeitä lapsen seksuaalisia hyväksikäyttöjä.

Iltalehti kertoi aiemmin, että mies on tunnistettu vuosien aikana useilla julkisilla paikoilla. Myös poliisi on saanut runsaasti vastaavanlaisia vihjeitä. Tietojen mukaan mies on lähestynyt ilmoittajia esimerkiksi bussissa.

Poliisi on kirjannut uusiin rikosepäilyihin ainakin viisi asianomistajaa. Tutkinnanjohtaja, rikoskomisario Saara Asmundela pitää tärkeänä, että asiat ovat tulleet poliisin tietoon.

Asmundela arvostelee tiedotteessa ”Enon” tapauksesta herännyttä julkista keskustelua. Poliisin mukaan sosiaalisen median kommentointi on paikoin syyllistänyt uhreja, vaikka törkeät seksuaalirikokset eivät ole missään määrin heidän vikansa.

– On ollut ikävä huomata some-keskusteluissa, miten uhreja syyllistetään tapahtuneesta, varsinkin, kun uhrit ovat olleet tapahtumahetkellä lapsia. Seksuaalirikos on aina täysin tekijän, ei koskaan uhrin syytä, Asmundela sanoo.

”Järkyttänyt uhreja ja läheisiä”

Lisäksi tutkinnanjohtaja kertoo kuulleensa, että joku tai jotkin tiedotusvälineet ovat yrittäneet ottaa yhteyttä väitettyihin uhreihin. Asmundela kritisoi tätä uhrien toipumisen näkökulmasta.

– Tämä on järkyttänyt sekä mahdollisia uhreja itseään että heidän läheisiään. On selvää, että näin vakava rikoskokonaisuus aiheuttaa huolta ja kiinnostaa ihmisiä, mutta pyydämme, että julkisessa keskustelussa ja yhteydenottoja harkittaessa huomioidaan rikosten uhrit.

Julkisuudessa heräsi keskustelu poliisin tiedonhankintakeinoista, kun tutkinnanjohtaja pyysi vihjeitä epäillyn kuvalla, mutta jätti nimen julkaisematta. Kansanedustaja Riikka Purra (ps) julkaisi epäillyn väitetyn nimen sosiaalisessa mediassa ja kirjoitti, että jokin Suomessa on pielessä.

Poliisi ei tiedotteessa ota kantaa kansanedustajan toimintaan, mutta selittää yleisellä tasolla valintaansa. Kyse on esitutkintalain tulkinnasta.

– Lähinnä sosiaalisessa mediassa on ihmetelty sitä, miksi poliisi ei julkaise rikoksesta epäillyn oikeaa nimeä, vaan pelkästään nimen, jolla hänet on tunnettu. Esitutkintalain mukaan poliisi voi julkaista rikoksesta epäillyn nimen vain jos se on välttämätöntä rikoksen selvittämiseksi. Tässä tapauksessa sille ei ole perusteita, Asmundela arvioi.

Poliisi on julkaissut epäillystä käytetyn kutsumanimen ”Eno”. Asmundelan mukaan kaikki asianomistajat ovat tunteneet miehen nimenomaan tuolla nimellä.

Iltalehti ei ole tavoitellut epäiltyjen seksuaalirikosten uhreja. Toimitus noudattaa työssään Julkisen sanan neuvoston Journalistin ohjeita, jotka toteavat muun muassa, että rikosten uhreista tietoja hankittaessa ja heistä uutisoitaessa on noudatettava hienotunteisuutta (JO 28).